《谢人惠米作》
宋代·谢枋得

玉粒百谷王，有功满人寰。
舂磨作琼屑，飞雷落九关。
翕张化瑶作，弦直又可弯。
汤镬海沸腾，玉龙自相扳。
银涛滚雪浪，出没几洲澴。
有味胜汤饼，饫歌不愁癏。
包裹数十里，莹洁无点班。
兴师远持糒，此物正可颁。
千万一日饱，不费金数锾。
长安权贵人，五鼎靳笑颜。
玉食过九重，恨无土宇版。
岂知有琼糜，天雨到市闤。
愿献空峒帝，马迷龙难攀。

作者简介：谢枋得(1226～1289年)：南宋进士，江西信州弋阳人，字君直，号叠山，别号依斋，担任六部侍郎，聪明过人，文章奇绝；学通“六经”，淹贯百家，带领义军在江东抗元，被俘不屈，在北京殉国，作品收录在《叠山集》。